ЩIэм тету
Иджырей телевиденэм зиужьынукъым компьютер IэмэпсымэщIэхэр имыIэу. Абы папщIэ Iуэхум куууэ хэзыщIыкI IэщIагъэлIхэри уиIэн хуейщ. Апхуэдэу къалъытэ «Къэбэрдей-Балъкъэр» ВТК» ГКУ-м и унафэщIхэм. Абы къыхэкIыу республикэ къэрал телерадиоканалым и Iэтащхьэ Дроздов Игорь и жэрдэмкIэ 49-нэ каналым и лэжьакIуэ гуп лэжьэкIэщIэхэм щыгъуазэ зыхуащIын мурадкIэ, «Краснодар» телерадиокомпанием кIуащ.
А компаниер Урысейм и ипщэ лъэныкъуэм щынэхъыфIхэм ящыщщ икIи къыпэщыт къалэнхэмкIэ КъБР-м и ТВ-м хуабжьу къытохуэ. Зи гугъу тщIы каналыр Краснодар и мэрием и ахъшэкIэ мэлажьэ, абы йоплъ цIыху мин 800-м щIигъу. ИпэжыпIэкIэ жэщи махуи мыувыIэ телеканалым и нэтынхэр хьэлэмэту къызэрегъэпэщ, езыр иджырей IэмэпсымэщIэхэмкIэ зэщIэузэдащ.
Къэбэрдей-Балъкъэрым и телевиденэм и лэжьакIуэхэм щыгъуазэ зыхуащIащ телерадиокомпанием и IэнатIэ псоми. Шэч хэлъкъым щIэуэ къалъэгъуахэр абыхэм езыхэм я IэнатIэм хуэщхьэпэу къызэрагъэсэбэпынум.
«Къэбэрдей-Балъкъэр» ВТК» ГКУ-м и унафэщIхэм мыгувэу Краснодар ягъэкIуэнущ иджыри зы гуп.
